গত সপ্তাহে দিল্লিতে দাঁড়িয়েই তৃণমূলনেত্রী ঘোষণা করেছিলেন, তিনি ফের রাজধানীমুখী হবেন। নোট বাতিল ইস্যুতে বিরোধী রাজনীতির মুখ হয়ে ওঠার প্রথম দফায় সাফল্য পাননি। এবার যৌথ অভিযানে রাহুল গাঁধীর সঙ্গে হাত মেলাতে চাইছেন মমতা বন্দ্যোপাধ্যায়। কিন্তু জনপ্রিয়তার বিচারে মোদী যে সাফল্য ইতিমধ্যেই পেয়ে গিয়েছেন তার পাল্টা কি আদৌ সম্ভব?
আগের বার তাঁর ডাকে কার্যত আপ নেতা তথা দিল্লির মুখ্যমন্ত্রী অরবিন্দ কেজরীবাল ছাড়া কেউই সঙ্গ দেননি তৃণমূলনেত্রীকে। রাষ্ট্রপতি প্রণব মুখোপাধ্যায়ের কাছে যাওয়ার সময়ে শিবসেনা, আপ ও ন্যাশনাল কনফারেন্স ছাড়া কোনও দলই পাশে থাকেনি। কিন্তু এবার কী হবে? এবার মমতা বন্দ্যোপাধ্যায় কাকে সঙ্গে পাবেন। আপাতত অবশ্য তিনি রাহুল গাঁধীর ডাকা ধর্নাতেই যোগ দিতে চাইছেন। বুধবার নোট বাতিল ইস্যুতে সংসদের বাইরে গাঁধী মূর্তির সামনে দু’শো সাংসদ ধর্না দেবেন বলে কর্মসূচী নিয়েছে বিরোধী দলেরা। রাহুল গাঁধীর নেতৃত্বে মঙ্গলবার এ নিয়ে একটি বৈঠকও হয় দিল্লিতে। তৃণমূলের পক্ষে হাজির ছিলেন লোকসভায় তৃণমূলের নেতা সুদীপ বন্দ্যোপাধ্যায়। ওই বৈঠকের পরে মমতা বন্দ্যোপাধ্যায় জানিয়েছেন, মানুষের সঙ্কটের মুহূর্তে তিনি কোনও ‘ইগো’ রাখছেন না। প্রয়োজনে অন্য দলের ডাকা প্রতিবাদ কর্মসূচিতেও সামিল হতে তিনি প্রস্তুত। 
এই বক্তব্য থেকেই মমতা ঘনিষ্ঠ এক তৃণমূলনেতার মন্তব্য, ‘সর্বভারতীয় ক্ষেত্রে এখনই দিদির নেতৃত্ব সবাই মেনে নেবে না সটা তিনি যে বুঝতে পেরেছেন সেটাই অনেক।’ আসলে নোট বদল ইস্যুতে যেভাবে মমতা বন্দ্যোপাধ্যায় প্রথম থেকে সরব হয়েছেন তাতে দলের অনেক নেতারই সমর্থন নেই। অনেককেই ঢোক গিলে মেন নিতে হয়েছে দিদির নির্দেশ। উল্লেখযোগ্যভাবে অনেক নেতাই এই বিষয়ে কোনও প্রকাশ্য মন্তব্য করেননি। কালো টাকা ইস্যুতে মোদীর পদক্ষেপে এই রাজ্যেও সমর্থন তুঙ্গে। ফলে বেশি সরব হওয়াটা রাজ্যে দলের পক্ষে খারাপ হচ্ছে বলেও মনে করেন ওই তৃণমূলনেতারা। এবার মমতা যখন বিহার বা পঞ্জাবে সমাবেশ করতে যাচ্ছেন তার আগেও তৃণমূল কংগ্রেসের অনেক নেতার মনেই প্রশ্ন— এই দুই রাজ্য দলের কোনও শক্তিই নেই। অপরের ভরসা কতটা সাফল্য আসবে? 
দলের নেতাদের এই প্রশ্ন অমূলকও নয়। পঞ্জাবে তবু আপের মঞ্চ ব্যবহার করতে পারবেন মমতা কিন্তু বিহারে নীতীশ কুমার, লালুপ্রসাদদের মঞ্চ ব্যবহার করা যাবে না। কারণ, শরদ যাদব মোদীর বিরোধিতা করলেও অনেকটাই নরম সুর নীতীশের। অতীতেও অনেকবার সর্বভারতীয় রাজনীতিতে নেতৃত্ব দিতে গিয়ে ঠকতে হয়েছে তৃণমূলনেত্রীকে। কখনও মুলায়ম সিংহ যাদব, কখনও অন্না হাজারে পথে বসিয়েছেন। এখন তাই দিদির ভারত ভ্রমণের ভবিষ্যৎ নিয়ে প্রশ্ন উঠেছে।
কালো টাকা ইস্যুতে কেন্দ্র যে পদক্ষেপ করেছে তা থেকে পিছু হটার কোনও মনোভাবই দেখাননি নরেন্দ্র মোদী। সাধারণ মানুষের যে সমর্থন তিনি পেয়েছেন তাতে উল্টো দিকে যাওয়ার প্রশ্নই ওঠে না। এই অবস্থায় কোন দাবি তুলবে বিরোধী জোট? এর আগে তিন দিন সময় দিয়ে কোনও লাভ হয়নি। উল্টে আগ্রার সমাবেশে নাম না করেও তৃণমূল কংগ্রেসকে কটাক্ষ করেছেন প্রধামন্ত্রী।
বিরোধী জোট যদি তৈরিও হয় তবে তারা ঠিক কী দাবিতে, কার নেতৃত্বে আন্দোলন করবেন কোনও কিছুই এখনও ঠিক হয়নি। আগের বারে মমতা একতরফা কিছু কর্মসূচি ঘোষণা করে দেওয়ায় অনেকেই তা মেনে নেননি। প্রতিবাদ করেছিলেন সিপিএম সাধারণ সম্পাদক সীতারাম ইয়েচুরি। এখনও যৌথ আন্দোলনে থাকা নিয়ে কোনও স্পষ্ট অবস্থান জানায়নি। অন্য দিকে, রাহুল গাঁধীর নেতৃত্ব মমতা মেনে নিতে চাইলেও সপা, বসপা-র মতো দল সেটা মানবে না। আপও মানতে চাইবে না। যৌথ আন্দোলনের রূপরেখা কী হবে, কে নেতৃত্ব দেবে তা নিয়ে ঐকমত্য হতে এখনও অনেকটাই সময় লাগবে। ততক্ষণে নোট নিয়ে সাধারণ মানুষের দুর্ভোগও অনেকটাই কমে যাবে বলে মনে করছে রাজনৈতিক মহল। আর তাতেই চিন্তা তৃণমূল কংগ্রেস নেতাদের। তাঁদের বক্তব্য, এমনটা যেন না হয় যে, আন্দোলনের রূপরেখা ঠিক হতে হতে আন্দোলনের প্রয়োজনীয়তাই শেষ হয়ে গেল!
মঙ্গলবার নবান্নে সাংবাদিক বৈঠক করে মমতা জানিয়েছেন, নোট বাতিলের বিরোধিতায় আগামী ২৩ বা ২৪ তারিখ দিল্লির যন্তরমন্তরে তিনি সভা করবেন। তার পরে ২৯ তারিখ লখনউয়ে এবং আগামী মাসের ১ বা ২ তারিখ বিহারে সভা করার পরিকল্পনা রয়েছে তাঁর। পরে পঞ্জাবেও সভা করবেন তৃণমূল নেত্রী। তাঁর কথায়, ‘আমরা যেমন অন্য দলের কর্মসূচিতে যোগ দিতে প্রস্তুত। কোনও ইগো রাখছি না। তেমনই অন্যদেরও আমাদের কর্মসূচিতে স্বাগত জানাচ্ছি।’
এখন প্রশ্ন হচ্ছে, তৃণমূলনেত্রী আহ্বান জানালেও কোন কোন দল তাঁর ডাকে সাড়া দেবে? এই উত্তরটাই এখনও স্পষ্ট নয়। বরং অনেকটাই অনিশ্চয়তায় ভরা। অনেক তৃণমূলনেতার মনেই প্রশ্ন— ‘দিদিকে খালি হাতে ফিরতে হবে না তো?’